觀文恪王公樂道院巽亭在城上下臨潩水
作者：李廌
朝代：宋

paragraphs: 氤氳蟠巽隅，崢嶸干斗魁。
蕪城佳氣緬，茂林朱檻開。
竹月靜蔭扃，松風綠摇盃。
開軒清流度，隠几遙山來。
恪公昔優游，弭節此裴回。
言念平生容，翻然九泉哀。
張老頌趙寢，雍門悲孟臺。
歌榭奄凝塵，燕閣鬰生苔。
侈靡一轉盼，金碧復成埃。
獨無不忘者，安用爾爲哉。
恪公古遺直，勁氣騰九垓。
豈惟甘棠愛，將與故國偕。
傳家有元凱，上客盡鄒枚。
聊興勝士想，愧無能賦才。